# Hva betyr det når leger sier "ingen dokumentasjon" for effekt?

## Spørsmål

Mange pasienter har hørt legene si at det ikke er dokumentasjon for effekt av medisinsk cannabis. Hva betyr egentlig dette? 

## Svar

Når leger sier at det ikke finnes dokumentasjon for effekt av medisinsk cannabis, betyr det ikke at medisinen ikke virker. Det betyr at det ikke finnes nok av den typen forskning som leger og fagmiljøer tradisjonelt stoler mest på. I medisinsk forskning er det flere måter å undersøke om en medisin virker. De to viktigste typene er:

1. **RCT-studier (Randomiserte, kontrollerte studier)** Dette er den typen studier som leger og forskere stoler mest på. I slike studier blir pasientene delt tilfeldig i to grupper: En gruppe får den nye medisinen, og den andre gruppen får en placebo (en medisin uten virkestoff). Verken pasientene eller legene vet hvem som får hva. Dette gjøres for å unngå at forventninger påvirker resultatet.

2. **Real World Evidence (RWE) – eller "hverdagsstudier"** Dette er studier som ser på hvordan medisinen virker i virkeligheten, over tid, på pasienter som bruker den i hverdagen. Eksempler på dette er oppfølgingsstudier der tusenvis av pasienter blir fulgt over flere år, eller studier der man sammenligner pasienter som bruker medisinen med pasienter som ikke gjør det. 

### Hvorfor er det så få RCT-studier på medisinsk cannabis?

Det er flere grunner til at det er vanskelig å gjennomføre RCT-studier på medisinsk cannabis:

- Det er dyrt og vanskelig å gjennomføre RCT-studier. De krever store pasientgrupper, lang oppfølging og kontrollert medisinering. Dette koster enorme summer. Medisinsk cannabis er vanskelig å patentere, noe som betyr at det er få bedrifter som er villige til å betale for slike studier.

- Små studier gir usikre resultater. RCT-studier som lykkes med å få finansiering, får som regel ikke nok penger til å lage store studier. Små studier gir mer usikre resultater, og selv om 4 av 5 pasienter opplever god effekt, kan studien likevel konkludere med "ingen effekt" hvis gruppen er for liten. Dette er et stort problem for cannabis, siden det er få store studier.

- RCT-studier tester bare én type cannabis. Medisinsk cannabis er ikke bare én medisin – det er en stor gruppe medisiner med mange varianter. I RCT-studier testes ofte bare én type cannabis, men i virkeligheten må behandlingen tilpasses den enkelte pasient. I England er det for eksempel godkjent over 200 ulike varianter av medisinsk cannabis.

- Pasientene i studiene er ikke alltid representative. Pasientene som deltar i RCT-studier er ofte silet og har ofte bare én diagnose og få tilleggslidelser. Men i virkeligheten har mange pasienter komplekse og sammensatte tilstander. Derfor gir ikke studiene alltid et godt bilde av hvordan cannabis virker på "vanlige" pasienter. 

### Hva med andre typer studier?

Siden RCT-studier er vanskelige å gjennomføre, bruker man ofte andre typer studier, som Real World Evidence. Disse studiene kan vise tydelig effekt, og ifølge regelverket skal de regnes som dokumentasjon. Likevel blir de ofte oversett eller tillagt liten vekt av fagmiljøene.

Eksempler på Real World Evidence:

- Oppfølgingsstudier der tusenvis av pasienter blir fulgt over flere år.

- Kasus-kontroll-studier, der man sammenligner grupper av pasienter som bruker medisinen med grupper som ikke gjør det.

Disse studiene kan vise at medisinsk cannabis har god effekt, men siden de ikke er RCT-studier, blir de ofte ikke tatt like alvorlig.

Når leger sier at det ikke finnes dokumentasjon for effekt av medisinsk cannabis, betyr det altså ikke at medisinen ikke virker. Det betyr at det ikke finnes nok av den typen studier som fagmiljøene foretrekker. Mange pasienter, for eksempel de med revmatisme, opplever god effekt av medisinsk cannabis. Flere studier dokumenterer dette, men siden ikke alle fagmiljøer ønsker å ta hensyn til disse studiene, blir medisinsk cannabis ofte avvist – selv når det virker for pasientene. "Ingen dokumentasjon for effekt" er mantraet som da ofte brukes. 

For å sikre at flere pasienter får tilgang til medisinsk cannabis når andre behandlinger ikke hjelper, jobber vi aktivt for å skape bedre utdanning, mer forskning og større åpenhet rundt hva "dokumentasjon for effekt" egentlig betyr. Gjennom prøveordninger og registerstudier vil vi samle inn verdifull kunnskap om hvordan medisinsk cannabis virker i praksis, mot en lang rekke tilstander. Dette er viktig for å kunne gi pasienter og leger trygghet og gode beslutningsgrunnlag.

Men forandring skjer ikke alene. Din stemme og ditt engasjement betyr mye. Når flere forstår utfordringene og mulighetene knyttet til medisinsk cannabis, blir det lettere å skape endring. Du kan bidra ved å dele informasjon videre – med venner, familie, kollegaer eller andre som kan ha nytte av å vite mer. Bruk gjerne brosjyrene vi har utarbeidet som samtalestartere. 
